涷雨行
作者：周紫芝
朝代：宋

paragraphs: 五月江天未徂暑，日日江雲釀江雨。
眼驚雪浪打秋濤，卷地風來雨如許。
窮人賦屋纔一椽，茅茨零落仰見天。
風棲不定夜未曉，旅食過午庖無烟。
家無鞠窮病在腹，兩股重膇成蹣跚。
麥雖黄落雨未止，雲欲漫亂風還顛。
詩成有淚收不得，人生如此亦可憐。
君不見章臺走馬張京兆，彈壓功成在談笑。
不將鉤距作神明，自此長安無惡少。
邇來持莭鎮七州，令行幕府如清秋。
尚書地已八座貴，况復功方三輔優。
應笑南來雙病鳥，千里依人作昏曉。
鄧林有木暗如山，誰與安巢著林杪。